

 **GRADSKO VIJEĆE** **P R I J E D L O G**

KLASA:604-01/22-01/01

URBROJ: 2186-16-02/1-22-1

Ludbreg, 26. rujna 2022. godine

 Na temelju članka 35. Zakona o lokalnoj i područnoj (regionalnoj) samoupravi (NN 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19, 144/20) i članka 34. Statuta Grada Ludbrega (Službeni vjesnik Varaždinske županije 12/21), Gradsko vijeće Grada Ludbrega na 13. sjednici održanoj dana 26. rujna 2022. godine, donosi

ODLUKU

o stipendijama Grada Ludbrega

1. **OPĆE ODREDBE**

Članak 1.

 Ovom se Odlukom utvrđuju opći uvjeti, postupak i kriteriji za dodjelu stipendija Grada Ludbrega za učenike srednjih škola i studente preddiplomskih, diplomskih i integriranih studija i stručnih studija (u daljnjem tekstu: studenti) te prava i obveze korisnika Stipendija.

 Izrazi koji se koriste u ovoj odluci, a imaju rodno značenje, bez obzira na to jesu li korišteni u muškom ili ženskom rodu, odnose se jednako na muški i ženski rod.

Članak 2.

 Sredstva za stipendije osiguravaju se u proračunu Grada Ludbrega, kao posebna stavka.

Članak 3.

 Pravo sudjelovanja na natječaju imaju studenti koji udovoljavaju slijedećim općim uvjetima:

* Da su redoviti studenti preddiplomskih, integriranih, diplomskih studija i stručnih studija s prebivalištem na području Grada Ludbrega od najmanje dvije godine prije dana podnošenja prijave na natječaj za dobivanje stipendije,
* Studenti 2. i viših godina studiranja koji su završili prethodne godine studiranja najmanje s prosječnom ocjenom 3,00 ili 2,50 za studente deficitarnih zanimanja,
* Da nisu navršili 27 godina života,
* Da nisu u radnom odnosu,
* Da nisu korisnici drugih stipendija,
* Da nisu apsolventi više od godinu dana,
* Da zadovoljavaju svim drugim natječajnim uvjetima.
1. **KRITERIJI ZA DODJELU STIPENDIJA**

Članak 4.

 Kriteriji za utvrđivanje liste kandidata za dodjelu stipendija su slijedeći:

1. Socijalni status i druge socijalne prilike odnosno mjesečni prihod u kućanstvu kandidata,
2. Uspjeh u školovanju, odnosno studiju i postignuti rezultati na natjecanjima, odnosno znanstveno-stručni i drugi odgovarajući radovi i uspjesi u struci studenata.

Članak 5.

1. SOCIJALNI STATUS

 Socijalni status i druge socijalne prilike, odnosno mjesečni prihod u kućanstvu boduju se na slijedeći način:

1. Iznos mjesečnog prihoda po članu kućanstva omjer je ukupnog mjesečnog prihoda kućanstva i broja članova kućanstva.

Mjesečni prihod po članu kućanstva boduje se u odnosu na iznos prosječne mjesečne isplaćene neto plaće u RH i to:

- 20% iznosa 20 bodova

- 21 – 30% iznosa 17 bodova

- 31- 40% iznosa 15 bodova

- 41-50% iznosa 13 bodova

- 51-60% iznosa 11 bodova

- 61-70% iznosa 9 bodova

- 71-80% iznosa 7 bodova

- 81-90% iznosa 5 boda

- 91-100% iznosa 3 boda

2. invalidnost kandidata - 1 bod,

3. student s poteškoćama u razvoju – 1 bod,

4. ako je roditelj nezaposlen i vodi se u evidenciji Hzz više od 30 dana od dana raspisivanja natječaja - 1 bod,

5. dijete samohranog roditelja – 1 bod,

6. dijete bez oba roditelja – 2 boda,

5. student kojemu brat ili sestra redovito studiraju i nisu navršili 27 godina života - 1 bod za svakog brata ili sestru.

Članak 6.

1. USPJEH U ŠKOLOVANJU

 Uspjeh u studiju studenata 2. i viših godina studija utvrđuje se jedinstvenom prosječnom ocjenom položenih ispita iz svih prethodnih godina studija. Studentima prve godine diplomskog studija uspjeh se utvrđuje prosjekom ocjena prethodnih godina preddiplomskog studija. Studentima druge godine diplomskog studija uspjeh se utvrđuje prosjekom ocjena prve godine diplomskog studija.

 Redoviti studenti

* 3,00 – 3,49 1 bod,
* 3,50 – 4,00 5 boda,
* 4,01-4,30 10 bodova,
* 4,31 – 4,50 15 bodova,
* 4,51 - 5,00 20 bodova.

 Redoviti studenti deficitarnih zanimanja

2,50 – 2,99 1 bod,

3,00 – 3,49 5 boda,

3,50 -4,00 10 bodova,

4,01 – 4,50 15 bodova,

4,51 - 5,00 20 bodova.

Članak 7.

 Lista deficitarnih zanimanja navodi se u Natječaju svake godine, a sukladno preporukama Hrvatskog zavoda za zapošljavanje, Područni ured Varaždin.

 Ako je u natječaju utvrđeno određeno zanimanje kao deficitarno, kandidatu koji se školuje upravo za to zanimanje pripada 2 boda.

Članak 8.

 Znanstveno-stručni i drugi odgovarajući radovi i uspjesi u struci studenata 2. i viših godina studija boduju se na slijedeći način:

1.sudjelovanje na državnom natjecanju - 1,5 boda,

2. sudjelovanje na međunarodnom natjecanju - 2 boda,

3. osvajanje jedne od prve tri nagrade na državnom natjecanju - 2,5 boda,

4. osvajanje jedne od prve tri nagrade na međunarodnom natjecanju - 3 boda,

5. nagrada rektora ili dekana - 1 bod,

6. rad objavljen u recenziranoj znanstvenoj ili stručnoj publikaciji - 1 bod,

7. sudjelovanje u znanstvenoistraživačkom, umjetničkom i sličnom projektu ili samostalan znanstveno-istraživački, umjetnički ili sličan projekt - 1 bod,

8. ako student studira redovno na još jednom fakultetu različite struke – 1 bod.

 Studentu koji je sudjelovao na više natjecanja kao i studentu koji je osvojio više nagrada na jednom području znanosti ili umjetnosti, boduje se samo najvredniji rezultat.

 Studentu koji ima više radova u recenziranoj znanstvenoj ili stručnoj publikaciji ili više projekata, boduje se samo najvredniji rezultat.

 Bodovi za sudjelovanje u natjecanju i osvajanje nagrada na natjecanjima u skupnom nastupu (ekipe, umjetničke skupine i sl.) računaju se kao 50% bodova za pojedinačni nastup iz stavka 1. ovog članaka. Postignuti sportski rezultati studenata ne čine dio kriterija za dodjelu stipendija.

Članak 9.

 Gradonačelnik može raspisati natječaj i za učeničke stipendije za učenike srednjih škola, pojedine srednje škole ili pojedinih zanimanja. Pravo sudjelovanja imaju učenici koji odgovaraju slijedećim minimalnim uvjetima:

1. da su redoviti učenici srednje škole s prebivalištem na području Grada Ludbrega od najmanje dvije godine prije dana podnošenja prijave na natječaj za dobivanje stipendije,
2. da barem jedan roditelj ili skrbnik ima prijavljeno prebivalište na području Grada Ludbrega najmanje dvije godine prije dana podnošenja prijave na natječaj za dobivanje stipendije,
3. da su završili prethodne dvije godine školovanja s najmanjom prosječnom ocjenom od 4,0,
4. da nisu korisnici drugih stipendija,
5. da udovoljavaju svim drugim natječajnim uvjetima.

Članak 10.

 Socijalni status i druge socijalne prilike, odnosno mjesečni prihod u kućanstvu kandidata boduju se na slijedeći način:

1. Iznos mjesečnog prihoda po članu kućanstva omjer je ukupnog mjesečnog prihoda kućanstva i broja članova kućanstva.

Mjesečni prihod po članu kućanstva boduje se u odnosu na iznos prosječne mjesečne isplaćene neto plaće u RH i to:

- 20% iznosa 20 bodova

- 21 – 30% iznosa 17 bodova

- 31- 40% iznosa 15 bodova

- 41-50% iznosa 13 bodova

- 51-60% iznosa 11 bodova

- 61-70% iznosa 9 bodova

- 71-80% iznosa 7 bodova

- 81-90% iznosa 5 boda

- 91-100% iznosa 3 boda

2. invalidnost kandidata - 1 bod,

3. učenik s poteškoćama u razvoju – 1 bod,

4. ako je roditelj nezaposlen i vodi se u evidenciji Hzz više od 30 dana od dana raspisivanja natječaja - 1 bod,

5. dijete samohranog roditelja – 1 bod,

6. dijete bez oba roditelja – 2 boda,

5. učenik kojemu brat ili sestra redovito studiraju i nisu navršili 27 godina života - 1 bod za svakog brata ili sestru.

Članak 11.

 Uspjeh u školovanju učenika utvrđuje se prosjekom ocjena prethodnih razreda srednje škole, odnosno prosjekom ocjena od 5. do 8. razreda osnovne škole za učenike 1. razreda srednje škole.

 Uspjeh u školovanju učenika srednjih škola boduje se na slijedeći način:

* 4,00 – 4,29 1 bod,
* 4,30 – 4,49 5 boda,
* 4,50 – 4,69 10 bodova,
* 4,70 – 4,89 15 bodova,
* 4,90 – 5,00 20 bodova.

 Ako je u natječaju utvrđeno određeno zanimanje kao deficitarno, kandidatu koji se školuje upravo za to zanimanje pripada 2 boda.

Članak 12.

 Postignuti rezultati u natjecanju učenika tijekom srednjoškolskog obrazovanja boduju se na slijedeći način:

1. osvajanje jedne od prve tri nagrade na županijskom natjecanju - 1 bod,

2. sudjelovanje na državnom natjecanju - 1,5 boda,

3. sudjelovanje na međunarodnom natjecanju - 2 boda,

4. osvajanje jedne od prve tri nagrade na državnom natjecanju - 2,5 boda,

5. osvajanje jedne od prve tri nagrade na međunarodnom natjecanju - 3 boda.

 Učenik koji je sudjelovao na više natjecanja kao i učenik koji je osvojio više nagrada na jednom području znanosti ili umjetnosti, boduje se samo najvredniji rezultat.

 Pod županijskim, državnim ili međunarodnim natjecanjem iz stavka 1. ovog članka podrazumijeva se natjecanje kojem je, u pravilu, prethodila selekcija natjecatelja na nižim razinama natjecanja, a koja su u kalendaru natjecanja ministarstva nadležnog za obrazovanje.

 Bodovi za sudjelovanje u natjecanju i osvajanje nagrada na natjecanjima u skupnom nastupu (ekipe, umjetničke skupine i sl.) računaju se kao 50% bodova za pojedinačni nastup iz stavka 1. ovog članaka. Postignuti sportski rezultati učenika ne čine dio kriterija za dodjelu stipendija.

Članak 13.

 Po izvršenom bodovanju utvrđuju se liste kandidata studenata prema socijalnom kriteriju, studenata prema uspjehu u školovanju te lista kandidata učenika.

Članak 14.

 Kod raspisivanja natječaja gradonačelnik može odrediti:

1. da se sve stipendije dodjeljuju primjenom svih kriterija iz članka 4. ove Odluke;

• u tom slučaju ako dva ili više kandidata imaju jednak broj bodova po predmetnim kriterijima, prednost ima kandidat s boljim uspjehom u školovanju odnosno studiju;

1. da se određeni broj stipendija dodjeljuje samo za studente slabijeg imovnog stanja primjenom kriterija iz članka 4., točke 1. ove Odluke;

 • u tom slučaju ako dva ili više kandidata imaju jednak broj bodova po predmetnim kriterijima, prednost ima kandidat s boljim uspjehom u školovanju odnosno studiju.

1. da se određeni broj stipendija dodjeljuje samo za nadarene studente primjenom kriterija iz članka 4., točke 2. ove Odluke;

• u tom slučaj ako dva ili više kandidata imaju jednak broj bodova po predmetnim kriterijima, prednost ima kandidat slabijeg imovnog stanja.

1. **POSTUPAK DODJELE STIPENDIJE**

Članak 15.

 Stipendija se dodjeljuje temeljem natječaja kojeg raspisuje gradonačelnik Grada Ludbrega.

 Odluku o dodjeli stipendija donosi Socijalno vijeće Grada Ludbrega.

 Stručne i administrativne poslove za Socijalno vijeće obavlja Upravni odjel za razvojne projekte, društvene djelatnosti i lokalnu samoupravu, nadležni Odsjek.

 Gradonačelnik može mimo natječaja dodijeliti najviše pet stipendija godišnje, bilo učeničkih ili studentskih.

Članak 16.

 Natječaj se objavljuje na Oglasnoj ploči Grada Ludbrega, internet stranici Grada i u javnom mediju.

 Natječaj sadrži:

- naziv tijela koje objavljuje natječaj,

 - vrijeme trajanja natječaja,

 - naziv i adresu tijela kojem se zahtjevi podnose,

 - opće uvjete i kriterije za dodjelu stipendije,

- odredbe o dokazima o ispunjavanju uvjeta za dodjelu stipendije koje kandidati prilažu molbi za dodjelu stipendije,

- visina, iznos i broj stipendija, te vrijeme na koje se dodjeljuje,

 - prava i obveze stipendista.

Članak 17.

 Protiv odluke Socijalnog vijeća o dodjeli stipendija svaki kandidat može podnijeti pisani prigovor gradonačelniku Grada Ludbrega u roku od 8 dana od dana njegova primitka.

 Odluka gradonačelnika po prigovoru smatra se konačnom.

Članak 18.

 Na temelju Odluke o dodjeli stipendija gradonačelnik Grada Ludbrega i stipendist sklapaju ugovor o korištenju stipendije Grada Ludbrega.

 Ugovor iz prethodnog stavka sadrži:

- ime, odnosno naziv ugovornih strana,

- iznos stipendije i vrijeme za koje se dodjeljuje,

- naziv fakulteta za koje je odobrena stipendija i godina studija,

- način i uvjete vraćanja stipendije u slučaju neispunjavanja obveza iz ugovora,

- odredbe o raskidu ugovora,

- druga prava i obveze ugovornih strana.

1. **PRAVA I OBVEZE STIPENDISTA**

Članak 19.

 Stipendija za studente i učenike dodjeljuje se za 10 mjeseci i to u pravilu za razdoblje rujan-lipanj akademske godine.

 Stipendisti mogu nastaviti s korištenjem stipendije do kraja redovnog studija, tj. do 12 mjeseci nakon završenog posljednjeg semestra ako udovoljavaju uvjetima iz članka 3. ove Odluke.

 Stipendisti se obvezuju najkasnije do 30. listopada tekuće godine dostaviti davatelju stipendije slijedeće podatke:

1. dokaze propisane ovom Odlukom, Natječajem i ugovorom a prema zahtjevu davatelja stipendije, da zadovoljavaju propisane uvjete za daljnje korištenje stipendije;

2. potvrdu o redovno završenoj godini i položenim svim ispitima koji su potrebni za redovan upis više godine.

 Na temelju dokaza koje podnose stipendisti o ispunjavanju uvjeta iz članka 3. ove Odluke, Socijalno vijeće donosi odluku o nastavku stipendiranja.

 O nastavku korištenja stipendije ugovorne strane sklapaju za svaku akademsku godinu aneks ugovora o korištenju stipendije.

Članak 20.

 Stipendist koji nije iz opravdanih razloga ispunio uvjete iz članka 15. ove Odluke može podnijeti zamolbu Socijalnom vijeću za priznavanje opravdanih razloga za neispunjenje uvjeta i nastavak stipendiranja.

 Odluka Socijalnog vijeća o zamolbi je konačna.

Članak 21.

 Korisnik stipendije gubi pravo na daljnje stipendiranje i mora vratiti primljenu stipendiju s pripadajućim zakonskim zateznim kamatama od dana isplate do dana povrata:

1. ako do 30. 10. tekuće godine ne dostavi vjerodostojne podatke prema zahtjevu davatelja stipendije o zadovoljavanju uvjeta za daljnje stipendiranje sukladno ovoj Odluci i/ili

2. ako do 30. 10. tekuće godine ne dostavi potvrdu o redovno završenoj godini i položenim svim ispitima i predmetima koji su potrebni za redovan upis više godine.

1. **PRIJELAZNE I ZAVRŠNE ODREDBE**

Članak 22.

 Ova Odluka stupa na snagu danom objave u »Službenom vjesniku Varaždinske županije«.

Članak 23.

 Stupanjem na snagu ove Odluke prestaje važiti Odluka o stipendijama Grada Ludbrega (»Službeni vjesnik Varaždinske županije«, broj 55/2018).

 Predsjednik

 Gradskoga vijeća

 Grada Ludbrega:

 Darko Jagić

**O B R A Z L O Ž E NJ E**

 Pravna osnova za donošenje ove Odluke je članak 35. stavak 1. točka 2. Zakona o lokalnoj i područnoj (regionalnoj) samoupravi (NN 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19, 144/20) te članak 33. Statuta Grada Ludbrega (Službeni vjesnik Varaždinske županije 12/2021).

 Grad Ludbreg provodio je Natječaj za stipendije po Odluci o stipendijama iz 2015. godine i pripadajućim izmjenama i dopunama. Novom Odlukom usklađuju se kriteriji za dodjelu sredstava s obzirom na promjenu standarda života građana, promjenu cijena te nova kretanja na tržištima rada. Također, dodani su novi socijalni kriteriji za bodovanje kandidata.

 Prijedlogom Odluke o stipendijama utvrđuju se opći uvjeti, kriteriji za dodjelu stipendija te postupak odobravanja stipendija za učenike srednjih škola i studente preddiplomskih, diplomskih i integriranih studija i stručnih studija.

 Natječaj za stipendije posebnom Odlukom raspisuje gradonačelnik Grada Ludbrega, zajedno sa svom potrebnom dokumentacijom sukladno uvjetima iz ove Odluke.

 Financijska sredstva potrebna za provedbu akta osiguravaju se u Proračunu Grada Ludbrega odnosno u Programu javnih potreba u društvenim djelatnostima Grada Ludbrega.

 Sukladno odredbama članka 37. Poslovnika Gradskog vijeća Grada Ludbrega, gradonačelnik Grada Ludbrega kao ovlašteni predlagatelj podnosi ovaj prijedlog akta na raspravu i donošenje Gradskom vijeću Grada Ludbrega.